โต้งตั้งเป้าลดขาดดุลการคลัง
กิตติรัตน์ โชว์แผนงบประมาณปี 2557 จะลดขาดดุลเหลือ 2%ของจีดีพี
1 ธ.ค. 2555

กิตติรัตน์ โชว์แผนงบประมาณปี 2557 จะลดขาดดุลเหลือ 2%ของจีดีพี
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า ปีงบประมาณ 2557 รัฐบาลจะทำงบประมาณขาดดุลลดลงเหลือ 2.25 แสนล้านบาท หรือ 2% ของผลิตภัณฑ์มวลรวมในประเทศ (จีดีพี) ลดลงจากงบประมาณปี 2555 ที่ขาดดุล 3 แสนล้านบาท และปีงบประมาณ 2556 ขาดดุล 4 แสนล้านบาท 
“การขาดดุลไม่เกิน 3% ของจีดีพี เป็นที่ยอมรับของหลายๆ ประเทศ ว่าอยู่ในเกณฑ์ที่ดีไม่น่าเป็นห่วงเรื่องฐานะการเงินการคลัง” นายกิตติรัตน์ กล่าว
นายกิตติรัตน์ กล่าวว่า รัฐบาลเตรียมเสนอร่างพระราชบัญญัติลงทุนโครงสร้างพื้นฐานในระบบคมนาคมขนส่ง วงเงิน 2 ล้านล้านบาท ระยะเวลาลงทุน 7 ปี ซึ่งจะช่วยให้เกิดการเชื่อมโยงเส้นทางการขนส่งสินค้า ลดต้นทุนโลจิสติกส์ และช่วยกระตุ้นให้เศรษฐกิจไทยขยายตัวมั่นคง 
อย่างไรก็ดี แม้การลงทุนจะทำให้หนี้สาธารณะของไทยเพิ่มสูงขึ้นมาอยู่ที่ 50% ของจีดีพี แต่ยังไม่น่าเป็นห่วงเพราะยังไม่เกินกรอบความยั่งยืนทางการคลังที่กำหนดไว้ที่ 60% ของจีดีพี
นายวีรพงษ์ รามางกูร ประธานคณะกรรมการธนาคารแห่งประเทศไทย ระบุว่า ในช่วง 25 ปีข้างหน้า รัฐบาลมีแผนลงทุนตามแผนบริหารจัดการน้ำ 3.5 แสนล้านบาท ขณะเดียวกันยังมีแผนลงทุนโครงสร้างพื้นฐาน (เมกะโปรเจกต์) มูลค่ากว่า 2.2 ล้านล้านบาท เงินที่ใช้ในการลงทุนจะไม่ใช้เงินกู้ แต่จะใช้เงินออมของประเทศ ผ่านการระดมทุนตราสารหนี้ เพื่อนำมาใช้ลงทุนโครงการดังกล่าว
นายปรเมธี วิมลศิริ รองเลขาธิการสำนักงานคณะกรรมการพัฒนาการเศรษฐกิจและสังคมแห่งชาติ กล่าวว่า เศรษฐกิจไทยในปีหน้าจะเติบโตได้ 4.55% จากแรงหนุนผ่านการลงทุนของภาคเอกชนและภาครัฐ ขณะที่ภาคการส่งออกคาดว่าจะฟื้นตัวกลับมาเติบโตที่ 1012% จากราคาสินค้าโภคภัณฑ์ เช่น ยางพารา ที่มีแนวโน้มดีขึ้นตามราคาน้ำมัน 
อย่างไรก็ตาม เศรษฐกิจไทยจะยังต้องเผชิญกับความเสี่ยงจากเศรษฐกิจโลกโดยเฉพาะในยุโรป และความเสี่ยงจากภาวะเงินทุนไหลเข้า ซึ่งอาจเป็นแรงกดดันให้เงินบาทแข็งค่า ทำให้ไทยจำเป็นต้องดูแลความสามารถทางการเงินและการคลังให้มีช่องว่างรองรับเมื่อเกิดวิกฤตขึ้น